Tryggingastofnun niðurgreiðir til einkaaðila en ekki til SHA Allar tölvusneiðmynda rannsóknir sem gerðar eru utan spítala í Reykjavík eru að stærstum hluta greiddar af Tryggingastofnun ríkisins . Sömu rannsóknir sem gerðar eru á SHA njóta hins vegar engrar fyrirgreiðslu frá TR . Guðjón Brjánsson , framkvæmdastjóri SHA segir í samtali við Skessuhorn að þar á bæ telji menn eðlilegt að fjármunir fylgi sjúklingunum . Eftir að tölvusneiðmyndatæki hafi verið tekið í notkun hjá SHA hafi TR sparað sér greiðslur til einkastofa í Reykjavík . Stjórnendur SHA telji ekki nema eðlilegt að upphæð sem áður var greidd þangað fari nú til SHA . Tryggingarstofnun greiðir hins vegar eingöngu fé til einkaaðila , ekki opinberra stofnana með þeim rökum að þær eigi að fá sitt af fjárlögum . Guðjón segir að erindi hafi verið sent til heilbrigðisráðuneytisins í von um að fá úrlausn þessara mála . „ Tölvusneiðmyndatæki eru í dag nánast orðinn hluti af grunnbúnaði myndgreiningadeilda svipað og röntgentæki . Það má segja að nokkuð sé til í því hjá TR að þessir fjármunir ættu að vera hluti af rekstrarfé stofnunarinnar . Það hefur hins vegar ekki fengist í gegn en ég vona nú að það standi til bóta . Það er óþolandi að við þurfum að klípa þetta fé af þeim fjármunum sem við höfum fyrir á meðan ríkisvaldið sparar sér upphæðina hjá TR . “ Undanfarin þrjú ár hafa Vestlendingar sem fengið hafa tilvísun til einkarekinna myndgreiningastofa í Reykjavík verið á bilinu 450 - 500 á ársgrundvelli . Eins og greint var frá í Skessuhorni var tækið gjöf frá einkaaðilum , félagasamtökum og fyrirtækjum á Akranesi í upphafi febrúar á þessu ári . Nú hafa ríflega 400 rannsóknir verið gerðar hjá SHA sem er töluvert meira en áætlanir gerðu ráð fyrir . Ljóst er því að töluverðir fjármunir sparast hjá Tryggingarstofnun þegar ekki þarf að greiða fé með þeim fjölda . Af þeim sjúklingum sem nýtt hafa tölvusneiðmyndatækið á SHA er helmingur frá Akranesi og nágrenni , 10% frá Reykjavíkursvæðinu og 40% frá Vesturlandi og öðrum landshlutum . Nýtingin jafngildir því að um þrjár sneiðmyndarannsóknir séu gerðar á myndgreiningadeild SHA hvern virkan dag í þágu skjólstæðinga sem ella hefðu þurft að leita til Reykjavíkur í þessu skyni .